 आम तोर उप्पर एह हुंदा ऐ जे अधिकारिएं गी उंदे कम्मै दे बिल्कुल उल्ट औहद्धे उप्पर स्थानांतरित करी दित्ता जंदा ऐ जिंदा नां ते उनेंगी कोई तजर्बा हुंदा ऐ ते ओह नां गै उस औहद्धे दे काबल हुंदे न।  प्रशासन ते प्रशासनिक अधिकारिएं गी तरक्की देईऐ जां उंदे च फेरबदल करिऐ राजनेता ते सरकार एह साबत करना चाहंदे न जे ओह लोक बिना कुसै भेदभाव दे कम्म करङन।  असल च नागरिक सेवां दौं हिस्सें च बंडोई गेदिआं न।  इक हिस्से च सरकार दे खास अधिकारी औंदे न ते दूए हिस्से च ओह अधिकारी शामल हुंदे न जेहड़े कुसै दे चहैते नेईं हुंदे ते आम तौर उप्पर एह फेरबदल बी उस्सै लिहाज कन्नै कीत्ते जंदे न।  मौजूदा मामले च बी किश ऐसा गै दिक्खने गी थ्होआ करदा ऐ।  इक बक्खी केईएं अधिकारिएं गी उंदी काबलियत दे बावजूद छड़ा इस शक दे लेहाज उप्पर हरकिनार करी दित्ता गेआ जे साबका सरकार कन्नै उंदे डूहंगे सरबंध हे ते दूई बक्खी मजूदा सरकार दे नजदीक पाए जाने आहले अधिकारिएं गी लाह पजाया गेआ।  एह सब-किश नागरिकें नौकरें दे राजनीतिकरन जनेही गल्ल ऐ जेहड़ी के इक संजीदा मसला ऐ।  संविधान दे संस्थापक नै इस ऐसी नागरिक सेवा दी मेद कीत्ती ही जेह्‌ड़ी भेदभाव थमां आजाद होऐ तां जे राजनीतिक तंत्र पासेआ बनाईएं जाने आहलिएं नीतिएं गी देश च पूरी चाल्ली कन्नै लागू कीत्ता जाई सकै।  बसोसनाक गल्ल ऐ जे अज्ज नां छड़ा नागरिक नौकरें दा राजनीतिकज्ञ होई गेदा ऐ बलके उनेंगी ऐसे लोकें दे सुरें उप्पर नच्चना बी पौंदा ऐ जिंदे हत्थे च सत्ता दी बागडोर हुंदी ऐ।  भारत दे उस बेल्ले दे उप-प्रधानमंत्री सरदार बल्लभाई पटेल हुंदे उनें लफ्जें गी कोई नेईं भुल्ली सकदा जेहड़े उनें 27 अप्रैल 1948 गी उस बेल्ले प्रधानमंत्री जवाहर लाल नेहरू गी खि हे।  उनें लिखेआ हा "मिगी इक काबल, अनुशासित ते संदोखजनक सेवा दी सख्त जरूरत ऐ जेहड़ी इमानदारी कन्नै ते लोकतांत्रिक सरकार दे अंदर ताकतवर प्रशासन दे रूप च कम्म करै। 